პალესტინაშ სახენწჷფო

პალესტინა (), ოფიციალურო პალესტინაშ სახენწჷფო () — სახენწჷფო ბჟადალ აზიას. გოეროშ 193 მაკათური სახენწჷფოშე 157-ის აფჷ აღიარებული ზოხორინელი ქიანათ, ნამუშ ტერიტორიული აკოდგინალუაშა მიშმურს ისრაელიშით ოკუპირებული ბჟადალი წყარპიჯი, თინეფს შქას ბჟაეიოლი იერუსალიმი დო ღაზაშ სექტორი, ნამუთ ართო აკოკათელო ჩინებული რე მუჭოთ პალესტინაშ ოკუპირებული ტერიტორიეფი. ტერიტორიეფიშ უმენტაშობას ართამი ხურგი უღჷ ისრაელწკჷმა, ბჟაეიოლშე ბჟადალი წყარპიჯის უხურგანს იორდანია, ობჟათე-ბჟადალშე, ღაზაშ სექტორით — ეგვიპტე. სახენწჷფოშ ართამი ფართობი რე 6020კმ2, მუჟანსჷთ მახორობა ხუთი მილიონშე უმოსი ადამიერს აკმადგინანსჷნ. პალესტინაშ სახენწფოშ გაცხადებული ნანანოღა რე იერუსალიმი, მარა რამალა რე დე-ფაქტო ადმინისტრაციული ცენტრი. 2023 წანაშ ევაკუაციაშახ უკაბეტაში ნოღა რდჷ ღაზა.

იდვალუაფუ კონტინენტური აკართაფუს, სოდე პალესტინაშ რეგიონი შხვადოშხვა იმპერიაშ გამაგალაშ გიმე რდჷ დო რეგიონს ანდა დემოგრაფიული თირუეფი მიშჷ ჯვეში ბორჯიშე ასეშან. თე ტერიტორიას გინმიშეს ნილოსიშ დო მესოპოტამიაშ არმიეფი, თაშნეშე ვაჭარეფი ოორუე აფრიკაშე, ჩინეთიშე დო ინდოეთიშე. რეგიონი რე რელიგიურო შანულამი. მიმალი ისრაელ-პალესტინაშ კონფლიქტიქ პირველი მოსოფელიშ ლჷმაშ ბორჯის, გოართოიანაფილი ომაფეშით ხუჯდოკინელი სიონისტური ყარაფიშ აეჸონუათ დიჭყჷ. ლჷმაშ უკული ბრიტანეთიქ ოსმალეთიშ იმპერიაშე პალესტინაშ ოკუპაციაიქჷ, სოდე ერეფიშ ლიგაშ ეგიდით სამანდატო პალესტინა გაჭყჷ. ურიეფიშ მიგრაციაშ ძინაქ ურია დო პალესტინარ არაბული ჯარალუაშ შქას კონფლიქტი გჷმიჭანუ, ნამუქჷთ 1947 წანას, ომენოღალე ლჷმაშა გეგნორთჷ, თიშ უკული, მუთ გოეროშით მერზიებული დიხაშ დორთუალაშ გეგმა პალესტინარეფქ ივარესჷნ.

1948 წანაშ პალესტინაშ ლჷმაქ გჷმიჭანუ არაბული მახორობაშ უმენტაშობაშ აძვილებური გინოყარაფა დო შედეგო ისრაელიშ დორსხუაფა; თე მოლინაშა პალესტინარეფს უჯოხონა ნაკბა („კატასტროფა“). 1967 წანაშ ამშვდღარი ლჷმაშ მალობაშის, ისრაელქ ბჟადალი წყარპიჯიშ დო ღაზაშ სექტორიშ ოკუპაცია იქჷ, ნამუეფჷთ თეიშახ იორდანიაშ (ბჟადალი წყარპიჯი) დო ეგვიპტეშ (ღაზაშ სექტორი) რდესჷნ. 1988 წანას,  პალესტინაშ გოდუდიშულაფაშ ორგანიზაციაქ (პგო) ზოხორინალა გეგმაცხადჷ. 1993 წანას, პგო-ქ ისრაელწკჷმა ხე ქუმაჭარჷ ოსლოშ ხეკულუას, პალესტინაშ ერუანული ადმინისტრაციაშ (პეა) მეშქაშობათ გაჭყჷ პგო-შ გოხურგილი გამაგალა ბჟადალი წყარპიჯის დო ღაზაშ სექტორს. 2005 წანას ისრაელქ ღაზაშე გეგშეჸონუ მუში ჯარი ართჸურენი დელიმიტაციაშ ფარგანეფს, მარა თე ტერიტორია კჷნე იკოროცხუ ოურდუმე ოკუპაციაშ გიმე მარენჯო დო ისრაელშე ბლოკადა მიშაღალირო. 2007 წანას, პოლიტიკური ფრაქციეფს შქას დინოხოლენი აკორთაქ გჷმიჭანუ ჰამასიშით ღაზაშ ეჭოფუა. თეჸურეშე მოჸუნაფილი ბჟადალი წყარპიჯის ნორთობურო გამაგენს პეა ფათაჰიშ დუდალათ, მუჟანსჷთ ღაზაშ სექტორი ჰამასიშ დუდალაშ გიმე რე.

1967 წანას, ისრაელქ აკაგჷ კაბეტი ხორუეფი ოკუპირებული ბჟადალი წყარპიჯის დო ბჟაეიოლი იერუსალიმს, სოდე ასეშო 670 000-შე უმოსი ისრაელიშ მახორუეფი ოხორანან, ნამუთ ერეფოშქაშე სამართალიშ მეჯინათ უკანონე რე. 2023 წანაშ გჷმათუთას, ისრაელშა ჰამასიშ ნადუდებუ აკოანჯარაფილი ბუჯგუეფიშ გენთხაფეფს მაჸუნუ ღაზაშ ლჷმაქ, ნამუქჷთ გჷმიჭანუ ედომუშამი ღაზაშ სექტორიშ მასობური აკორაბადუა დო ჰუმანიტარული კრიზისი, თინეფს შქას დახე ედომუშამი მახორობაშ გინოყარაფა. გოეროშ სპეციალური კომიტეტიშ, Amnesty International-იშ, შხვა ექსპერტეფიშ დო ნებამათხილე ორგანიზაციეფიშ მეჯინათ, ისრაელქ იქჷ გენოციდი პალესტინარი კათაშ მეხჷ თიში ღაზაშ სექტორშა მიმალი მინოკათუაშ დო ბომბუაშის.

პალესტინაშ წჷმი რინელი კანკალე გაღვინჯებაშა მიშმურს ვაეფექტური თარობა, ისრაელიშ ოკუპაცია, ბლოკადა, გინოყარაფაშ გოხურგუა, ისრაელიშ ხორუეფი დო ხორუეფიშ ნძალება, თაშნეშე უშქურანჯობაშ ართამი დგომარობა. პალესტინაშ ხურგეფიშ, იერუსალიმიშ სამართლებური დო დიპლომატიური სტატუსიშ, თაშნეშე პალესტინარი ტოლვილეფიშ დორტაშ ნებაშ გეშა ოკითხირეეფი კჷნე უგნუჭყვადუთ სქიდუ. თე გაღვინჯებეფიშ უმკუჯინალო, ქიანა ალმიტენს წჷმმაძინე ეკონომიკას დო შხირი ტურიზმით გიშეგორუაფუ. არაბული რე სახენწჷფოშ ოფიციალური ნინა. თიშ უმკუჯინალო, ნამჷ-და პალესტინარეფიშ უმენტაშობა ისლამიშ გემაჸვენჯი რენ, პალესტინარი ქირსიანეფჷთ რენა. თაშნეშე პალესტინა მუსხირენი ერეფოშქაშე ორგანიზაციაშ მაკათური რე, თინეფს შქას: არაბული ქიანეფიშ ლიგა დო ისლამური წოროხანდაშ ორგანიზაცია.

 გალერეა 

 რესურსეფი ინტერნეტის 
Cross, Tony (24 September 2011).  "After Abbas's UN Bid Are Palestinians Closer To Having a State?".  Radio France Internationale.  Retrieved 2011-9-28.
 Recognition of a Palestinian state Premature Legally Invalid and Undermining any Bona Fide Negotiation Process 
 Political Statement accompanying Palestinian  Declaration of Independence 
 Permanent Observer Mission of Palestine to the United Nations
 Palestine in Ottoman Times
 International Recognition of a Unilaterally Declared Palestinian State: Legal and Policy Dilemmas , by Tal Becker

კომენტარეფი

სქოლიო


კატეგორია:არხო ბჟაეიოლიშ ქიანეფი
კატეგორია:აზიაშ ქიანეფი
კატეგორია:არაბულნინამი ქიანეფი
პალესტინა